SL Uradni list Evropske unije C 234/18

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 234/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„PIAVE“

ES št. IT-PDO-0005-0686-04.03.2008

ZGO ( ) ZOP ( X )

1. Ime:

„Piave“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (kot v Prilogi II):

Razred 1.3: Siri

3.2 Opis proizvoda, za katerega se uporablja ime iz točke 1:

„Piave“ je trd in zorjen sir iz kravjega mleka, cilindrične oblike in z mehko sredico.

Sir Piave se trži v naslednjih kategorijah:

Fresco (svež): zorenje več kot 20 in manj kot 60 dni; premer 320 mm ± 20 mm; višina krajca 80 mm ± 20 mm, masa 6,8 kg ± 1 kg.

Mezzano (srednje zrel): zorenje več kot 60 in manj kot 180 dni; premer 310 mm ± 20 mm; višina krajca 80 mm ± 20 mm, masa 6,6 kg ± 1 kg.

Vecchio (zrel): zorenje več kot 6 mesecev; premer 290 mm ± 20 mm; višina krajca 80 mm ± 20 mm, masa 6,0 kg ± 1 kg.

Vecchio selezione oro (zrel „selezione oro“): zorenje več kot 12 mesecev; premer 280 mm ± 20 mm; višina krajca 75 mm ± 20 mm, masa 5,8 kg ± 1 kg.

Vecchio riserva (zrel „riserva“): zorenje več kot 18 mesecev; premer 275 mm ± 20 mm; višina krajca 70 mm ± 20 mm, masa 5,5 kg ± 1 kg.

Sir „Piave“ ima naslednje lastnosti:

Maščobe: svež 33 % ± 4 %, srednje zrel 34 % ± 4 %, zrel > 35 %.

Beljakovine: svež 24 % ± 4 %, srednje zrel 25 % ± 4 %, zrel > 26 %.

— Okus: sprva sladek in mlečen, zlasti v kategoriji „fresco“, pa tudi v kategoriji „mezzano“. Z zorenjem postaja okus bolj izrazit in vedno bolj intenziven in bogat, vse dokler ne postane blago pikanten ob daljšem zorenju.

— Skorja: opazna, mehka in svetla v kategoriji „fresco“, z zorenjem pa se debeli in pridobiva trdoto, dokler ne postane trda in postopoma vse temnejša, navadno rumenorjavega odtenka v kategorijah „vecchio, vecchio Selezione oro in vecchio Riserva“.

— Testo: zanj je značilno, da nima luknjic. V kategoriji „fresco“ je belo in brez zrnc, z zorenjem postane slamnato rumeno in bolj suho, zrnato in krhko, v kategorijah „vecchio, vecchio Selezione oro in vecchio Riserva“ pa je zanj značilno blago in značilno luščenje.

3.3 Surovine (samo za predelane proizvode):

Mleko, ki se uporablja za proizvodnjo sira Piave, izvira izključno iz pokrajine Belluno, najmanj 80 % pa se ga pridobi od kravjih pasem, značilnih za območja proizvodnje: Bruna italiana, Pezzata Rossa italiana in Frisona italiana.

Tudi druge uporabljene surovine so skladne z merili spoštovanja lokalne tradicije. Uporabljata se namreč posebno sirišče in sirotka, ki sta tudi proizvedena na kraju samem iz mleka iz pokrajine Belluno in iz obdelane sirotke, ki vsebujeta encime avtohtonih kultur.

Kislost sirišča je 10 °SH/50 ± 3.

Kislost sirotke je 27 °SH/50 ± 3.

3.4 Krma (samo za proizvode živalskega izvora):

Prehrana krav mlekaric mora izpolnjevati naslednje zahteve:

najmanj 70 % krme in 50 % suhega obroka mora biti proizvedenih na območju proizvodnje, opredeljenem v točki 4, ki se nahaja na gorskem ozemlju.

Iz obroka so izključena naslednja krmila:

— medicirana industrijska krma,

— zelenjava, sadje in repica,

— sečnina, sečninski fosfat, biuret.

3.5 Posebni proizvodni postopki, ki jih je treba izvajati na opredeljenem geografskem območju:

Celoten proizvodni postopek (proizvodnja mleka, titracija, toplotna obdelava, proizvodnja startnih kultur, sirjenje mleka, odceditev/oblikovanje, stiskanje in žigosanje, premor za predzorenje in soljenje) mora potekati na območju, določenem v točki 4.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

Ime proizvoda „Piave“ je po vsem krajcu izpisano navpično, pri čemer je napis izmenično obrnjen zdaj v eno zdaj v drugo smer (višina 70 mm ± 5 mm).

Na vsakem hlebcu mora biti navedena proizvodna serija, iz katere morajo biti razvidni dan, mesec in leto proizvodnje. Serijska številka mora biti odtisnjena na obodu ali na eni od ploskev.

Na drugi ploskvi hlebca se pritrdi etiketa z naslednjimi podatki:

— ime zaščitenega porekla „Piave“,

— Fresco ali Mezzano ali Vecchio (vecchio selezione oro — Vecchio riserva),

— oznaka ali naziv proizvajalca.

4. Jedrnata opredelitev geografskega območja:

Območje proizvodnje sira „Piave“ je ozemlje pokrajine Belluno.

5. Povezava z geografskim območjem:

5.1 Posebnost geografskega območja:

Ozemlje pokrajine Belluno je povsem gorsko območje. Geografske meje označujejo gorske verige, ki ločujejo belunsko ozemlje od dežele Furlanija-Julijska krajina na vzhodu, beneške ravnine pokrajin Treviso in Vicenza na jugu, regije Trentino Alto Adige na zahodu in Avstrije na severu. Ozemlje na severu, jugu in jugovzhodu prečka reka Piava, ki izvira na pobočjih gore Peralba v dolini Val Visdende v regiji Comelico, najsevernejšem delu pokrajine Belluno.

Navzočnost in razporeditev gorskih verig, zlasti Dolomitov na severozahodu in Predalp na jugovzhodu, ter reka Piava, ki po vsej dolžini teče po tem območju, ustvarjajo posebno okolje, ki je drugačno od sosednjih območij. Na tem območju so obilne povprečne letne padavine in precej nizka najnižja povprečna letna temperatura v primerjavi s sosednjimi območji. Take posebne okoljske razmere glede temperature in količine padavin omogočajo rast značilnega gorskega rastlinja.

Ozemlje pokrajine Belluno leži v italijanskih Alpah, na območju Dolomitov, in zajema dva pomembna parka: Parco Nazionale delle Dolomiti Bellunesi (državni park Belunskih Dolomitov) in Parco Naturale Regionale delle Dolomiti d’Ampezzo (Regijski naravni park Ampezzo).

Ozemlje pokrajine Belluno je povsem gorsko. Zaradi odsotnosti nižinskih in hribovitih površin, nadmorske višine in nagnjenosti terena se celotno ozemlje pokrajine Belluno uvršča med prikrajšana območja z vidika kmetijskega izkoriščanja, vendar pa je zato kot naročeno za mlečno-sirarsko proizvodnjo: pokrajina Belluno se odlikuje po obsežnih pašnih površinah, velikih približno 13 000 hektarjev, tj. 4,38 hektarja na žival, kar je veliko več od povprečja sosednjih ozemelj (0,67 hektarja na glavo živine).

5.2 Posebnost proizvoda:

Za sir „Piave“ so značilni:

— senzorični profil v različnih stopnjah zorenja, ki je določen s procesi proteolize in lipolize na podlagi dveh vrst startnih kultur in z njima povezanih navzočih avtohtonih mikroorganizmov,

— kompaktno testo zaradi odsotnosti vrenja, ob katerem bi se sproščali plini,

— mlečna aroma, ki je močnejša pri manj zorenem proizvodu,

— okus, ki postopoma postaja intenzivnejši in bogatejši, vse do blage pikantnosti ob daljšem zorenju, ki pa nikoli ne doseže visokih ravni, kar vodi k uravnoteženemu, edinstvenemu in prepoznavnemu okusu sira „Piave“.

Navedene značilnosti so povezane z dvema glavnima dejavnikoma:

(a) z mlekom, uporabljenim za proizvodnjo, ki je bolj mastno in bogatejše z beljakovinami kot mleko z drugih območij (tudi v sami Benečiji). Mleko, ki se uporablja za „Piave“, namreč izvira izključno iz pokrajine Belluno, povprečna vsebnost maščob (3,93 %) in beljakovin (3,35 %) v njem pa je večja kot v mleku, pridobljenem v drugih beneških pokrajinah (3,69 % maščob in 3,27 % beljakovin), in večja od državnega povprečja (3,70 % maščob in 3,28 % beljakovin);

(b) z uporabljenimi značilnimi avtohtonimi mlečnimi mikroorganizmi. Sirišče in sirotka, ki se uporabljata za proizvodnjo sira „Piave“, sta namreč proizvedena na kraju samem, in sicer iz mleka oziroma obdelane sirotke, ki vsebujeta encime avtohtonih kultur. Glede na to, da se mikrobna flora, izvirajoča iz teh naravnih kultur, pridobiva neposredno na tem območju, je nekakšen mikrobiološki odtis geografskega območja proizvodnje; zapleteno medsebojno vplivanje med različnimi organizmi v njej se lahko šteje za enega od odločilnih dejavnikov za pridobitev posebnih organoleptičnih lastnosti sira „Piave“.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Organoleptične in hranilne lastnosti sira „Piave“ izvirajo iz geografsko-okoljskih in proizvodnih posebnosti gorskega območja proizvodnje.

Izstopajoče lastnosti mleka, ki se uporablja za sir „Piave“ in vsebuje več maščob in beljakovin, so namreč posledica vzreje na gorskih območjih.

Za gorsko območje na splošno, zlasti pa za pokrajino Belluno, je značilna nizka proizvodnja mleka. Proizvodnja mleka na hektar stalne krmne površine/razpoložljivih pašnikov v pokrajini Belluno (manj kot 10 litrov v primerjavi s povprečjem 272 litrov na hektar pašnika v drugih pokrajinah) in proizvodnja na žival (44 hektolitrov letno na žival v primerjavi z regijskim povprečjem, ki znaša 57 hektolitrov) sta namreč znatno pod povprečjem drugih območij. Tudi število živali na pašniku je v pokrajini Belluno veliko manjše kot na sosednjih območjih in v pokrajinah; kot že rečeno, površina stalne krme/razpoložljivega pašnika na glavo goveda na območju proizvodnje sira „Piave“ znaša 4,38 hektarja in je veliko večja od tiste na bližnjih območjih in od regijskega povprečja (0,67 hektarja na glavo).

K temu je treba dodati, da se okoljske razmere, kot sta temperatura in povprečna količina padavin, močno razlikujejo od tistih na sosednjih območjih in omogočajo rast značilnega gorskega rastlinja, ki belunskemu mleku in posledično siru „Piave“ daje značilno aromo.

Vsi zgoraj navedeni dejavniki, nizka proizvodnja mleka na opredeljenem območju, obsežna razpoložljiva pašna površina ter velika razpoložljivost krme in značilnega gorskega rastlinja za prehrano goveda natančno označujejo ekološko nišo in opredeljujejo tiste posebne kakovostne značilnosti mleka pokrajine Belluno.

Posebna kakovost mleka, združena s sočasno uporabo dveh naravnih startnih kultur, pridobljenih neposredno v sirarni (sirišča in sirotke), je odločilnega pomena za posebne organoleptične lastnosti sira „Piave“.

Proizvodnja sira Piave se je na belunskem območju prenašala iz generacije v generacijo, njen izvor pa sega v konec 19. stoletja, ko so bile v Italiji ustanovljene prve izmenske gorske mlekarne.

Prve proizvodnje, „kodificirane“ z imenom „Piave“, reke s tradicijo za proizvod s tradicijo, segajo v leto 1960, obdobje, ko je Latteria Sociale Cooperativa della Vallata Feltrina tretjino od desetih ton mleka, ki jih je dobila vsak dan, namenila proizvodnji sirov Piave in Fior di latte.

Sir „Piave“ je dobil ime po istoimenski reki, ki daje pečat celotnemu belunskemu ozemlju in ga prečka od severa proti jugu in jugovzhodu.

Danes potrošniki tako dobro poznajo in cenijo ta proizvod, da je pomembna priznanja prav zaradi svojih posebnosti in značilnosti začel dobivati že konec osemdesetih let, in sicer tako na državni ravni, kjer je dosegel priznanje Spino d’Oro v letih 1986, 1992 in 1994 na 23., 26. oziroma 27. razstavi Mostra delle produzioni casearie di Thiene, kot tudi na mednarodnih tekmovanjih gorskih sirov, kjer je na tekmovanju Olimpiadi di Verona leta 2005 prejel prvo nagrado Buonitalia (eccelenza italiana del gusto) kot najboljši izvozni sir ter prvo nagrado v kategoriji zelo zrelih sirov na svetovnih tekmovanjih World Cheese Awards v Dublinu in PIR cheese v Moskvi leta 2007.

Sklic na objavo specifikacije:

Ta uprava je sprožila nacionalni postopek ugovora z objavo vloge za priznanje zaščitene geografske označbe „Piave“ v Uradnem listu Republike Italije št. 6 z dne 8. januarja 2008.

Celotno besedilo proizvodne specifikacije je na voljo na spletni strani:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na domači strani ministrstva (http://www.politicheagricole.it) v razdelku „Prodotti di Qualità“ (na levi strani zaslona) in tam pod naslovom „Disciplinari di Produzione all’esame dell’UE [regolamento (CE) n. 510/2006]“.